ΓΥΜΝΑΣΙΟ ΠΕΤΡΙΑΣ «ΧΡΗΣΤΟΣ ΣΤΟΥΓΙΑΝΝΙΔΗΣ-ΛΙΛΗΣ»

Περιβαλλοντική δράση “Let’s do it Greece”

Περιβαλλοντική δράση στα πλαίσια της Εβδομάδας Εθελοντισμού Let’s do it Greece πραγματοποίησε το Γυμνάσιο Πετριάς την Παρασκευή 31-03 2017. Συγκεκριμένα ομάδα μαθητών της Γ΄και Β΄τάξης με τη συνοδεία καθηγητών πραγματοποίησαν δράση καθαρισμού το άλσους Λουτροχωρίου, στις πλαγιές του λόφου Προφήτη Ηλία.

 Συνεργάτες στη δράση υπήρξαν ο Σύλλογος «Αριστοτέλης» Λουτροχωρίου (υπεύθυνος κ. Γ. Παναγιωτίδης),ο Δήμος Σκύδρας (υπεύθυνοι αντιδήμαρχοι κ Ι.Θεοδοσίου και Μ. Γιακαμόζη), ο οποίος πρόσφερε εργαλεία για τις εργασίες των μαθητών, και το ΚΤΕΛ Πέλλας, που μετέφερε τους μαθητές και καθ’ υπέρβαση των σχολικών δρομολογίων. Παράλληλα εκπρόσωποι του δασαρχείου Έδεσσας και της Πυροσβεστικής τους μίλησαν για το δάσος και τη σημασία του.

Εξάλλου οι άλλες τάξεις του σχολείου κατά τις τελευταίες ώρες του προγράμματος πραγματοποίησαν εργασίες καθαρισμού του άλσους της Αγίας Παρασκευής Πετριάς, του σχολικού κτιρίου και του ευρύτερου σχολικού χώρου, ενώ περιποιήθηκαν τα δέντρα του σχολείου.

Οι μαθητές με την καθοδήγηση των καθηγητών τους πρόσφεραν την εθελοντική τους εργασία με ενθουσιασμό και μεράκι, δείχνοντας ότι το διαθέτουν πνεύμα εθελοντισμού, που με τις κατάλληλες προϋποθέσεις μπορεί να εκδηλωθεί και να γίνει πράξη.

Μελανό σημείο στην όλη δράση ήταν η έλλειψη δενδρυλλίων για δενδροφύτευση. Όπως μας απάντησαν ο Δήμος Σκύδρας και τα δασαρχεία της Έδεσσας, Βέροιας και Νάουσας, δε διέθεταν δενδρύλλια για δενδροφύτευση, επειδή το κεντρικό δασαρχείο Ν. Χαλκηδόνας, το οποίο παράγει φυτά και τα διανέμει στα δασαρχεία, λόγω έλλειψης πόρων, δεν προσέλαβε εργάτες για δημιουργία φυτωρίων. Κρίμα! Ενός κακού (της κρίσης) μύρια έπονται!